In Memoriam Willem Blekman | Gansbaai Explore
In Memoriam Willem Blekman
Wyle Willem Blekman saam met sy sielsgenoot, Petro
Wyle Willem Blekman van De Kelders is op Woensdag, 12 Februarie 2014 in die ouderdom van 67 jaar en enkele maande oorlede. Willem is op 7 November 2013 met 'n kwaadaardige gewas gediagnoseer en is, ná 'n operasie, meegedeel dat die kanker té wyd versprei het vir enige vorm van behandeling.
"Wat vir my so wonderlik was, is dat Willem daardie nuus sonder bitterheid of klagtes aanvaar het en net die pyn in stilte verduur het," vertel sy sielsgenoot, Petro. Willem is op 25 Junie 1946 in Amsterdam, Holland gebore, waar hy ook grootgeword het. Gedurende 1978 verhuis hy na Suid-Afrika, waar hy hom in Durban, KwaZulu-Natal gevestig het en later na Kaapstad verhuis het. Hy het as 'n gekwalifiseerde ingenieur op die vragbote gewerk.
Gedurende 1991 verhuis Willem na Gansbaai, waar hy geliefd onder kinders in moeilike omstandighede, maar veral ook bejaardes, was. Hy het etlike liefdadigheidsprojekte vir hulle aangepak. Sy silwer Toyota Camry met die registrasienommer KAAS 1 WP was ook 'n algemene gesig. Op 13 Mei 2009 het hy vir Petro as sy sielsgenoot in die Kaap gaan haal en sy verwys na 'n wonderlike 5 jaar saam met Willem. Willem het geen kinders van sy eie gehad nie, maar Petro sê hy was baie lief vir haar dogter en skoonseun, Welda en Johan Liebenberg, asook hulle dogter, Jonelda. Willem was ook vir etlike jare 'n getroue lid van die Birkenhead Boothengelklub waar hy onder andere ook vir 'n tyd lank as Klubbestuurder op die Bestuur gedien het en ook as die klub se Kroegman gewerk het.